## Rješenje kojim se društvu Addenda zdravstveno osiguranje d.d. iz Zagreba oduzima odobrenje za obav­ljanje svih vrsta osiguranja

### NN 45/2006 (24.4.2006.), Rješenje kojim se društvu Addenda zdravstveno osiguranje d.d. iz Zagreba oduzima odobrenje za obav­ljanje svih vrsta osiguranja

# HRVATSKA AGENCIJA ZA NADZOR FINANCIJSKIH USLUGA

**1112**

Na temelju članka 15. stavak 1. točka 2. alineja 7. i članka 8. stavak 1. Zakona
o Hrvatskoj agenciji za nadzor financijskih usluga (»Narodne novine« broj
140/05), te članka 67. i 68. Zakona o osiguranju (»Narodne novine«, br. 46/97 –
pročišćeni tekst, 116/99 i 11/02), u postupku provođenja nadzora dijela
poslovanja društva Addenda zdravstveno osiguranje d.d. Zagreb, Ul. Andrije
Hebranga 21, MBS 080177777, Uprava Hrvatske agencije za nadzor financijskih
usluga, na sjednici održanoj 6. travnja 2006. godine donijela je

## RJEŠENJE

1. Društvu Addenda zdravstveno osiguranje d.d. Zagreb, Ul. Andrije Hebranga 21,
MBS 080177777 oduzima se odobrenje za obavljanje svih vrsta osiguranja.
2. Društvu za osiguranje iz točke 1. ovog Rješenja zabranjuje se daljnje
izdavanje polica, povećanje osiguranih svota i produženje trajanja već izdanih
polica.
3. Društvu za osiguranje iz točke 1. ovog Rješenja nalaže se prenijeti
cjelokupni portfelj osiguranja drugom osiguravajućem društvu koje ima dozvolu za
obavljanje poslova zdravstvenog osiguranja u Republici Hrvatskoj, najkasnije u
roku od trideset dana od dana dostave ovog Rješenja, te o provedenom prijenosu
izvijestiti Hrvatsku agenciju za nadzor financijskih usluga dostavom ugovora o
prijenosu bez odlaganja.
4. Ukoliko Društvo za osiguranje iz točke 1. ovog Rješenja ne prenese portfelj u
roku iz točke 3. ovog Rješenja Hrvatska agencija za nadzor financijskih usluga
opunomoćit će posebnog povjerenika kojem će ustupiti ovlasti nadležnih tijela
Društva za osiguranje radi provođenja ovog Rješenja, a sukladno odredbi članka
68. stavak 3. Zakon o osiguranju.
5. Ovo Rješenje objavit će se u »Narodnim novinama«.

```
Obrazloženje
```

Na temelju odredbe članka 27. stavak 1. točka 8. Zakona o Hrvatskoj agenciji za
nadzor financijskih usluga pravni sljednik Direkcije za nadzor društava za
osiguranje je Hrvatska agencija za nadzor financijskih usluga.
Direkcija za nadzor društava za osiguranje provela je nadzor nad dijelom
poslovanja u Društvu Addenda zdravstveno osiguranje d.d. Zagreb, (u daljnjem
tekstu: Društvo za osiguranje), sa stanjem na dan 30. lipnja 2005. godine o čemu
je sastavljen Zapisnik klasa: 453-02/05-02/13, urbroj: 567-02/05-1 od 14.
listopada 2005. godine.
Provedenim nadzorom utvrđeno je, između ostalog, da društvo nije u svojim
poslovnim knjigama provodilo vrijednosno usklađenje potraživanja za dospjela, a
nenaplaćena potraživanja premija osiguranja od ugovaratelja osiguranja nastala u
poslovnoj 2003. i 2004. godini, a što je bilo dužno sukladno Pravilima
vrednovanja kao sastavnog dijela Računovodstvenog standarda društava za
osiguranje. S obzirom da je Društvo za osiguranje od ukupno 2.038.655,00 kuna
dospjelih a nenaplaćenih potraživanja od ugovaratelja osiguranja kojima je
protekao rok za više od 180 dana od dana dospijeća izvršilo ispravak vrijednosti
na teret troškova poslovanja samo dijelom i to za iznos od 520.952,00 kuna, to
je Društvo za osiguranje bilo dužno za preostali iznos od 1.517.103,00 kuna, a
koji iznos datira još iz 2003. i 2004. godine izvršiti vrijednosno usklađenje na
teret troškova poslovne 2005. godine. Također je, provedenim nadzorom, te nakon
razmatranja primjedbi Društva za osiguranje na navedeni Zapisnik, utvrđeno da
društvo ne raspolaže odgovarajućom visinom jamstvenog kapitala propisanom
odredbama članka 53. Zakona o osiguranju. Kako iznos od 1.517.103,00 kuna na ime
ispravka vrijednosti utječe na povećanje troškova, a time i na visinu iskazanog
rezultata poslovanja na dan 30. rujna 2005. godine, iznos gubitka u visini od
7.500.000,00 kuna treba uvećati za iznos u kojem je trebalo provesti ispravak
vrijednosti, to ukupan gubitak iznosi 9.000.000,00 kuna. Tako značajni iznos
gubitka, a uzimajući u obzir visinu minimalno propisanog temeljnog kapitala u
visini od 6.000.000,00 kuna, rezultira da društvu nedostaje 7.500.000,00 kuna
jamstvenog kapitala.
Na dostavljeni Zapisnik o provedenom nadzoru Društvo za osiguranje očitovalo se
primjedbama dostavljenim 31. listopada 2005. godine. Nakon razmatranja primjedbi
utvrđeno je da Društvo za osiguranje nije provelo vrijednosna usklađenja
potraživanja za dospjela, a nenaplaćena potraživanja premija osiguranja od
ugovaratelja osiguranja nastala u poslovnoj 2003. i 2004. godini u ukupnom
iznosu od 1.517.105,00 kuna, te je utvrđen nedostatak jamstvenog kapitala u
ukupnom iznosu od 7.500.000,00 kuna. Na kraju se ističe da je proteklih godina u
Društvu za osiguranje u više navrata obavljan nadzor kojom prilikom su također
utvrđivane nepravilnosti u poslovanju društva i izdavani nalozi koje Društvo za
osiguranje nije provodilo.
Iz navedenih razloga Društvu za osiguranje je izdan Nalog klasa:
453-02/05-02/13, urbroj: 567-02/05-5, od 27. prosinca 2005. godine kojim je
naloženo: u poslovnim knjigama provesti vrijednosno usklađenje potraživanja za
dospjela, a nenaplaćena potraživanja premija osiguranja od ugovaratelja
osiguranja u poslovnoj 2003. i 2004. godini u ukupnom iznosu od 1.517.105,00
kuna na teret troškova poslovanja poslovne 2005. godine, te ih tako i iskazati u
financijskim izvješćima, s danom 31. prosinca 2005. godine, sve u roku od osam
dana od dana primitka Naloga i izvršiti nadopunu manjka jamstvenog kapitala u
iznosu od 7.500.000,00 kuna dodatnom uplatom, najkasnije do 31. ožujka 2006.
godine. Istim je nalogom Društvu za osiguranje zaprijećeno da će se, protiv
Društva za osiguranje, ukoliko ne postupi na način kako je to Nalogom određeno
ili ne postupi u naloženom roku, poduzeti mjere propisane člankom 67. Zakona o
osiguranju.
Slijedom iznijetog, a iz razloga što Društvo za osiguranje nije postupilo
sukladno Nalogu od 27. prosinca 2005. godine, odlučeno je, sukladno odredbi
članka 67. stavak 1. Zakona o osiguranju, oduzeti odobrenje za obavljanje svih
poslova osiguranja, jer Društvo za osiguranje više ne zadovoljava uvjete za
dodjelu odobrenja, radi toga jer mu je jamstveni kapital značajno, za
7.500.000,00 kuna, pao ispod iznosa predviđenih u članku 12. Zakona o
osiguranju, pa svaki daljnji nastavak poslovanja ugrožava interese osiguranika,
kao u izrjeci ovog Rješenja.

POUKA O PRAVNOM LIJEKU

Ovo Rješenje je konačno. Protiv njega nije dopuštena žalba, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana njegova primitka.

Klasa: UP/I-041-02/06-03/16
Urbroj: 326-304/06-1
Zagreb, 6. travnja 2006.

Predsjednik Uprave
**Ante Samodol**, v. r.

Rješenje, NN 45/2006-1112
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)